Broj: 711-I-922-P-379-18/19-04-11

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetnu dužnosnika Mišela Šćuke, općinskog načelnika Općine Ravna Gora,** na 45. sjednici, održanoj 5. travnja 2019.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Mišela Šćuke, općinskog načelnika Općine Ravna Gora, neće se pokrenuti, s obzirom da navodi iz anonimne prijave zaprimljene 18. ožujka 2019.g., niti podaci i dokumentacija pribavljena povodom iste, ne ukazuju na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Mišela Šćuke, općinskog načelnika Općine Ravna Gora, zaprimljena je dana 14. studenog 2018.g. anonimna prijava koja je u knjizi ulazne pošte Povjerenstva zaprimljena pod brojem 711-U-3242-P-379/18-01-2, a povodom koje je otvoren predmet pod brojem: P-379/18.

U predmetnoj prijavi se navode nepravilnosti u iznajmljivanju nekretnina u vlasništvu Općine Ravna Gora. Tako se spominje prostor SPC-a iznajmljen za mljekomat, zatim prostor u zgradi ambulante za aparat toplih napitaka te prostor mrtvačnice koji se iznajmljuje lokalnom cvjećaru za spremanje aranžmana za dane mrtvih bez naknade.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Uvidom u Registar dužnosnika utvrđeno je da dužnosnik Mišel Šćuka obnaša dužnost općinskog načelnika Općine Ravna Gora od 1. lipnja 2017.g. Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a, stoga je i Mišel Šćuka, povodom obnašanja navedene dužnosti obvezan postupati sukladno odredbama ZSSI-a.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Polazeći od navoda u prijavi Povjerenstvo uvodno napominje kako se navodi u vezi mljekomata u zgradi SPC-a ne mogu provjeriti, budući da nisu dovoljno određeni, a Povjerenstvo ne može sa dovoljnom mjerom sigurnosti pretpostaviti na što se kratica SPC odnosi. Zaprimljena prijava je s druge strane anonimna pa se u tom dijelu ne može zatražiti dopuna prijave. Povjerenstvo je od Općine Ravna Gora stoga zatražilo očitovanje o okolnostima iznajmljivanja prostora u zgradi ambulante za aparat toplih napitaka te iznajmljivanje prostora mrtvačnice.

Općina Ravna Gora je 18. ožujka 2019.g. dostavila očitovanje, KLASA: 041-01/19-01/4 od 13. ožujka 2019.g., u kojem se navode okolnosti da je trgovačko društvo KREŠIMIR-FUTURA d.o.o. na mjesec dana postavio aparat za tople napitke u prostorije ambulante, kao i okolnosti korištenja dijela prostora mrtvačnice od firme Mir i spokoj d.o.o. U očitovanju se tako navodi kako je prostor Ambulante u suvlasništvu Općine Ravna Gora i Primorsko-goranske županije u omjeru 50:50. Općina je organizirala jednom tjedno prijevoz starijih i bolesnih stanovnika iz okolnih naselja kako bi obavili posjet liječniku, nabavili potrepštine, platili račune i dr. Za potrebe čekanja na prijevoz Općina Ravna Gora uredila je jednu prostoriju u Ambulanti koja je namijenjena boravku mještana koji koriste spomenuti prijevoz. Posebno je to bitno zimi. U tu prostoriju je na probni rok od mjesec dana stavljen aparat za tople napitke tvrtke KREŠIMIR-FUTURA d.o.o.. Kako nije bilo interesa za korištenjem isti je uklonjen po isteku mjesec dana tako da postupak nabave nije bio proveden.

U odnosu na korištenje prostora mrtvačnice, u očitovanju Općine Ravna Gora se navodi kako je ovaj prostor u vlasništvu Općine Ravna Gora. Za blagdan Svih Svetih navedeni prostor koristila je tvrtka Mir i Spokoj d.o.o. iz Ravne Gore za skladištenje napravljenih cvjetnih aranžmana preko noći kako bi ujutro mještanima bilo jednostavnije preuzeti ih. U vezi navedenog nije proveden postupak javne nabave, niti sklopljen ugovor jer na području Općine Ravna Gora nema drugog poslovnog subjekta s istom djelatnošću. Namjera je bila olakšati mještanima, posebice starijima, koji nemaju vlastiti prijevoz i pješice dolaze na groblje da ne moraju nositi aranžmane u rukama od kuće do groblja.

Uvidom u podneseno Izvješće o imovinskom stanju dužnosnika Mišela Šćuke i podatke iz Sudskog registra za trgovačka društva KREŠIMIR-FUTURA d.o.o. i Mir i spokoj d.o.o. nije utvrđeno da bi dužnosnik imao udjele u navedenim društvima, niti druge okolnosti iz kojih bi proizlazilo da bi dužnosnik s istima bio interesno povezan. Nadalje, podnositelj prijave nije ukazao na okolnosti koje bi mogle utjecati ili su utjecale na nepristranost dužnosnika u predmetnim situacijama. Povjerenstvo napominje kako nije nadležno za ispitivanje i utvrđivanje zakonitosti provedbe postupka dodjele predmetnih prostora na korištenje, ali može ispitivati postupanje dužnosnika u navedenim postupcima i same postupke ako postoje okolnosti koje ukazuju na moguću povredu ZSSI-a i to u kontekstu povrede odredbi ZSSI-a.

Slijedom navedenog, navodi iz anonimne prijave zaprimljene 18. ožujka 2019.g., niti podaci i dokumentacija pribavljena povodom iste ne ukazuju na moguću povredu odredbi ZSSI-a počinjenu od strane prijavljenog dužnosnika te je Povjerenstvo odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mišel Šćuka, elektroničkom dostavom
2. Objava na internetskoj stranici Povjerenstva
3. Pismohrana